De Klerk uit hospitaal ontslaanOud-pres. FW de Klerk Voormalige president FW de Klerk is Woensdagoggend uit die hospitaal ontslaan nadat hy ŉ pasaangeër ontvang het. “Die operasie was ŉ sukses,” het Dave Steward, uitvoerende direkteur van die FW de Klerk-stigting, gesê. “Hy is reeds tuis.” Volgens Steward sal De Klerk (77) na verwagting voor die einde van die week weer op kantoor wees. “Die stigting bedank Suid-Afrikaners vir hul goeie wense en boodskappe van ondersteuning. Die familie is dankbaar vir die uitstekende mediese span by die Panorama-hospitaal in Kaapstad,” het hy gesê. De Klerk het laas in Junie 2006 ŉ operasie ondergaan toe twee kwaadaardige nodes van sy kolon verwyder is. Hy het kort ná die operasie longontsteking opgedoen, maar het ten volle herstel.